《晋冀纪行十四首 其六 盌子城》
元代·徐贲

前登盌子城，山隘势欲逼。路回土峭绝，傍夹千仞壁。

石状如矩斲，巨细总方直。无泉土脉死，草木尽改色。

高巅有保障，重门闭重棘。阴惨行人险，恶意叵易测。

信知狐鼠辈，得在此中匿。我生好壮观，努力更攀陟。

立久日将晡，浮云渺乡国。

作者简介：（1335—1393）元明间苏州府长洲人，字幼文，号北郭生。工诗善画。为十才子之一，又与高启、杨基、张羽合称吴中四杰。元末为张士诚掾属。张氏亡，谪临濠。洪武二年放归。后授给事中，改御史，巡按广东。官至河南左布政使。以征洮岷军过境，犒劳不时，下狱死。有《北郭集》。